**Îngerul Păzitor**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atât de mult te-am așteptat să vii

Noaptea tiptil în vise la copii

În pomul plin, în lavița cu mere

La pruncul sfânt dormind în căpistere.

Cu vântul alergând peste răzoare

S-aduci la prunc o pală de răcoare.

Tu ai venit, acum mi-aduc aminte

Că ai lăsat hrisoave și cuvinte

Pe un răboj ca într-o carte scris

Nu știu dacă aievea sau în vis.

Şi-ai învăţat pruncuţii cei cuminţi

S-asculte de bunici şi de părinţi

Când m-am trezit tu erai dus

Te-am căutat din zori până-n apus

Nu te-am găsit dar tot mai cred că vii

Noaptea tiptil în vise la copii.

Din volumul „Lumină Lină”, 2020